SKRIFTLIG FORESPØRGSEL E-3136/01

af Mark Watts (PSE) til Kommissionen

(14. november 2001)

Om: Betaling af eksportrestitutioner for levende kvæg

Den 25. oktober 2001 vedtog Parlamentet at slette betalingen af eksportrestitutioner for levende slagte- og avlskvæg, der eksporteres fra Den Europæiske Union til tredjelande, på budgettet for 2002. Sidste år støttede EU' s skatteborgere denne handel med 58 mio. euro til over 300 000 stykker kvæg.

Desuden havde den tyske regering anmodet om en drøftelse af et stop for eksportrestitutionerne for levende kvæg, der eksporteres fra EU til tredjelande med henblik på slagtning, på Rådets samling (landbrug) den 23. oktober. Sidste år eksporterede Tyskland 76 204 stk. slagtekvæg til tredjelande, flere end nogen anden medlemsstat. Drøftelsen blev udsat til en senere rådssamling.

Mener Kommissionen på baggrund af, at kommissionsmedlem David Byrne den 6. april 2001 sagde, at han mente, at man måtte begrænse transporten af levende kvæg over lange distancer til det absolut nødvendige, stadig, at der fortsat bør betales eksportrestitutioner for levende kvæg, der eksporteres fra EU til tredjelande?

Svar afgivet på Kommissionens vegne af Franz Fischler

(7. januar 2002)

Under førstebehandlingen af det foreløbige budgetforslag for 2002 godkendte Parlamentet en reduktion af budgetposten for restitutioner til oksekødssektoren på 58 mio. EUR. Dette beløb svarer til restitutionskvoten for eksport af alle former for kreaturer (avlskvæg og slagtekvæg).

Den 20. november 2001 behandlede Rådet spørgsmålet om restitutioner for slagtekvæg.

For at forbedre transportforholdene for dyrene vil Kommissionen forelægge Rådet et forslag til ændring af Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 91/425/EØF og 91/496/EØF(1). Med henblik på en ny udtalelse fra Den Videnskabelige Komité for Dyrs Sundhed og Trivsel, som forventes at foreligge i begyndelsen af 2002, vil der blive foretaget en omdefinering af transportvarighed og lastegrad.

Kommissionen tilslutter sig Rådets udtalelse, som fremgår af dets resolution af 19. juni 2001(2). Spørgsmålet om dyrenes velfærd kan ikke betragtes isoleret, men skal ses i sammenhæng med forholdene i sektoren generelt.

Parlamentet vedtog på sin samling den 14. november en betænkning fra Udvalget om Landbrug og Udvikling af Landdistrikter og Udvalget om Miljø- og Sundhedsanliggender og Forbrugerpolitik, hvor Kommissionen opfordres til hurtigst muligt at ophæve eksportrestitutionerne for slagtekvæg. Det viser også, at Parlamentet ikke mener, at denne sag skal behandles isoleret, men at man bør tage hensyn til andre aspekter i relation til avlssektoren. På grundlag af tidligere

erfaringer er det desuden ikke realistisk at tro, at de lande, som traditionelt importerer slagtekvæg, skifter over til at blive kødimportører i tilfælde af, at de pågældende restitutioner afskaffes. I lyset af udbuddet på det internationale marked ville disse lande vende sig mod andre lande, som eksporterer disse dyr.

Streng overholdelse af de eksisterende lovbestemmelser vedrørende dyrs velfærd er en af Kommissionens prioriteter. Af samme grund er det nødvendigt at styrke visse kontrolbestemmelser for at sikre dyrenes velfærd under transporten og at sanktionere overtrædelser. Kommissionen er i færd med at udarbejde initiativer i så henseende.

(1) EFT L 340 af 11.12.1991.

(2) EFT C 273 af 28.9.2001.